
Adatvédelmi paradoxon vizsgálata egy kiberbiztonsági képzés végzős hallgatói körében

Napjainkban a kibertámadások száma fokozatosan nő, és ezen támadások során igen gyakoriak a social engineering technikák alkalmazása. A social engineering célja kihasználni az áldozatok információ biztonsági tudatosságának hiányosságait. Ahhoz, hogy az emberek képesek legyen a hiányosságaikat fejleszteni, egyre több információbiztonsági és adatbiztonsági tudatosító anyaggal, képzéssel találkozhatunk, amelyek ingyenesen is hozzáférhetőek. Azonban az továbbra is kérdéses, hogy ha az emberek megszerzik a tudatossághoz kapcsolódó ismereteket, képesek-e a gyakorlatban is használni ezeket. Az adatvédelmi paradoxon is pont ezt állítja, miszerint a képzettebbek sem képesek a gyakorlatban megvédeni adataikat az online térben.
Dolgozatom célja annak vizsgálata, hogy ez a paradoxon megjelenik-e egy kifejezetten erre szakosodott, kiberbiztonsági képzés hallgatói körében, emellett vajon hogyan alkalmazzák a digitális, valamint a való világban az adatbiztonsági és információbiztonsági tudásukat, intézkedéseket. A vizsgálathoz kapcsolódóan készítettem egy kérdőíves felmérést, melyben felmértem mind az elméleti, mind - ellenőrző kérdések segítségével - a gyakorlati felkészültségét a célcsoportnak. A kérdőív után pedig egy két részből álló adathalászat vizsgálatot hajtottam végre.
A kísérlet eredménye az előzetes várakozásoknak megfelelt. A célcsoport az akadályokat legtöbbször gond nélkül, gyakran hibátlanul teljesítette. A célcsoport kiemelkedően teljesített, ami alapján kijelenthetem, hogy rájuk tekintve az adatvédelmi paradoxon nem releváns, mind a kibertérben, mind a való világban tudatosan viselkednek, így például szolgálhatnak abban a tekintetben, hogy működhet-e a tudatosítás.



